Ștefan Baiaram s-a accidentat în derby-ul câștigat de Universitatea Craiova, scor 2-1 cu Rapid, în etapa a 7-a din play-off-ul SuperLigii. FANATIK a dezvăluit în exclusivitate că atacantul oltenilor a suferit o ruptură musculară și va rata restul sezonului. Mihai Rotaru a anunțat că Baiaram se va recupera în Finlanda.
Ștefan Baiaram s-a „rupt” în minutul 56 al meciului cu Rapid. După ce a dat o pasă greșită, atacantul „alb-albaștrilor” a încercat să sprinteze pentru a recupera balonul, însă s-a prăbușit pe gazon. „Zorro” Baiaram a suferit o ruptură musculară și va rata ultimele meciuri ale stagiunii.
Mihai Rotaru a anunțat că Ștefan Baiaram nu va merge la Marijana Kovacevic, în Serbia, ci va pleca la clinica Urheilu Mehilainen din Finlanda. FANATIK a dezvăluit în exclusivitate că Vladimir Screciu s-a tratat tot în nordul Europei.
„O leziune musculară. O să-l trimitem în Finlanda, la doctorul care s-a ocupat de Screciu. Vom vedea, cu cât mai repede cu atât mai bine. Să fie apt cel puțin de cantonament, dar va fi sigur apt. Marjiana tratează leziuni 1A și 1B.
Primul lucru pe care-l facem la o accidentare de acest gen, îi trimitem RMN-ul Marjianei. Ea spune dacă este sau nu vorba despre o recuperare rapidă, cu asta se ocupă.
Sunt leziuni care nu se pot recupera rapid, într-o săptămână, două să poți juca. Acesta a fost cazul lui Vladimir Screciu, acesta este și cazul lui Ștefan Baiaram. Este o leziune de un grad mai ridicat. RMN-ul și interpretarea le-am trimis Marjianei imediat ce le-am avut”, a declarat Mihai Rotaru, la TV Digi Sport.
Costel Gâlcă a ajuns deja la 3 meciuri pe banca Universității Craiova, perioadă în care a adunat două victorii cu Sepsi (3-1) și Rapid (2-1), dar și o înfrângere cu CFR Cluj (0-1). Gâlcă poate obține prima victorie la Universitatea Craiova pe „Ion Oblemenco” luni, 6 mai, contra celor de la FCSB.
Mihai Rotaru este extrem de mulțumit de schimbarea pe care Costel Gâlcă a produs-o în Bănie. „Exact cum ne-am imaginat. Am discutat cu doi dintre foștii lui patroni, Polonia și Danemarca.
Știam cum lucrează, la ce să ne așteptăm. Seriozitate, organizare, disciplină. Acestea sunt cele 3 elemente care îl caracterizează pe antrenorul Costel Gâlcă. Preocupare, atenția la detalii. Ca jucător era tot de un astfel de profil.
Nu avem astfel de discuții. Este treaba staff-ului tehnic. El îl știe pe Ivan. Este un jucător în care crede. Încearcă să-l răsplătească. Jucătorii își doresc să performeze, indiferent că este la Universitatea Craiova, Rapid sau FCSB”, a mai spus Mihai Rotaru.